唐希雅雪鵲
作者：陸游
朝代：宋

paragraphs: 烈風大雪吞江湖，巨木摧折竹葦枯。
烏鳶瑟縮墮地死，豈復能顧卵與雛。
棘枝拔出亂石罅，凜凜生氣獨有餘。
耐寒兩鵲亦異稟，羽族有此山澤癯。
神凝氣勁中自足，不待晴日相鳴呼。
深知畫手亦怪偉，用意直刮造化爐。
氄毛雖細爪翮健，落筆豈獨今所無。
我評此畫如奇書，顔筋柳骨追歐虞。